CELEX: 32010D0212
Language: da
Date: 2010-03-29 00:00:00
Title: 2010/212/FUSP: Rådets afgørelse 2010/212/FUSP af 29. marts 2010 vedrørende Den Europæiske Unions holdning med henblik på gennemgangskonferencen i 2010 mellem parterne i traktaten om ikke-spredning af kernevåben

10.4.2010   
            
            
               DA
            
            
               Den Europæiske Unions Tidende
            
            
               L 90/8
            
         RÅDETS AFGØRELSE 2010/212/FUSP
   af 29. marts 2010
   vedrørende Den Europæiske Unions holdning med henblik på gennemgangskonferencen i 2010 mellem parterne i traktaten om ikke-spredning af kernevåben
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29, og
   ud fra følgende betragtninger:
   
               (1)
            
            
               Den Europæiske Union anerkender fortsat traktaten om ikke-spredning af kernevåben (NPT) som hjørnestenen i den samlede ordning for ikke-spredning af kernevåben og som det afgørende grundlag for den fortsatte atomnedrustning i henhold til artikel VI i NPT samt et vigtigt led i den øgede udvikling af anvendelsen af kerneenergi til fredelige formål.
            
         
               (2)
            
            
               Den 12. december 2003 vedtog Det Europæiske Råd EU’s strategi mod spredning af masseødelæggelsesvåben som rettesnor for sin indsats på dette område. Den 8. december 2008 vedtog Rådet et dokument om »Nye EU-aktionslinjer i bekæmpelsen af spredning af masseødelæggelsesvåben (WMD) og deres fremføringsmidler«.
            
         
               (3)
            
            
               Den 12. december 2008 godkendte Det Europæiske Råd Rådets erklæring om styrkelse af den internationale sikkerhed og bekræftede dermed igen, at det er fast besluttet på at bekæmpe spredningen af masseødelæggelsesvåben og deres fremføringsmidler, og fremmede i den forbindelse de konkrete og realistiske nedrustningsinitiativer, som Unionen har forelagt for FN's Generalforsamling.
            
         
               (4)
            
            
               FN's Sikkerhedsråd vedtog med enstemmighed resolution 1540 (2004), hvori spredning af masseødelæggelsesvåben og disses fremføringsmidler betegnes som en trussel mod den internationale fred og sikkerhed. Den 12. juni 2006 vedtog Rådet fælles aktion 2006/419/FUSP (1) og den 14. maj 2008 vedtog Rådet fælles aktion 2008/368/FUSP (2), der begge støtter gennemførelsen af De Forenede Nationers Sikkerhedsråds resolution 1540 (2004) inden for rammerne af gennemførelsen af EU's strategi mod spredning af masseødelæggelsesvåben.
            
         
               (5)
            
            
               FN's Sikkerhedsråd, der var forsamlet på stats- og regeringschefniveau, vedtog med enstemmighed resolution 1887 (2009), der tager sigte på at opbygge en mere sikker verden for alle og skabe betingelserne for en verden uden kernevåben i overensstemmelse med NPT på en måde, der fremmer international stabilitet, og som er baseret på princippet om uformindsket sikkerhed for alle, og opfordrer alle stater, der ikke er parter i NPT, til at tiltræde den som deltagende stater, der ikke besidder kernevåben, og opfordrer de deltagende stater i NPT til at overholde alle deres forpligtelser fuldt ud og leve op til deres tilsagn i henhold til NPT og til at samarbejde, således at man på NPT-gennemgangskonferencen i 2010 kan formå at styrke NPT og opstille realistiske og opnåelige mål for alle NPT's tre søjler: ikke-spredning, anvendelse af kerneenergi til fredelige formål og nedrustning.
            
         
               (6)
            
            
               Siden 2004 har Rådet vedtaget flere fælles aktioner om støtte til Den Internationale Atomenergiorganisations (IAEA) aktiviteter på områderne nuklear sikkerhed og kontrol og inden for rammerne af gennemførelsen af EU's strategi mod spredning af masseødelæggelsesvåben, herunder senest fælles aktion 2008/314/FUSP af 14. april 2008 (3).
            
         
               (7)
            
            
               Den 8. december 2008 vedtog Rådet konklusioner om et EU-bidrag på op til 25 mio. EUR til oprettelsen af en bank for nukleart brændsel i IAEA-regi.
            
         
               (8)
            
            
               Siden 2006 har Rådet vedtaget flere fælles aktioner om støtte til aktiviteter i Den Forberedende Kommission for Organisationen for Traktaten om et Altomfattende Forbud mod Atomprøvesprængninger med henblik på at styrke dens overvågnings- og kontrolkapaciteter. Disse inkluderer senest fælles aktion 2008/588/FUSP (4). Herudover har Rådet fremmet en snarlig ikrafttræden og universalisering af traktaten om et altomfattende forbud mod atomprøvesprængninger (CTBT).
            
         
               (9)
            
            
               USA's præsident har indkaldt til et topmøde om nuklear sikkerhed den 13. april 2010 med henblik på at styrke tilsagnet om global nuklear sikkerhed, herunder tackling af truslen om nuklear terrorisme.
            
         
               (10)
            
            
               På 1995-konferencen om gennemgang og forlængelse af NPT mellem parterne heri blev der vedtaget afgørelser om forlængelse på ubestemt tid af gyldigheden af NPT, om principper og mål for ikke-spredning af kernevåben og atomnedrustning, om styrkelse af processen for gennemgang af NPT og om en resolution vedrørende Mellemøsten.
            
         
               (11)
            
            
               På NPT-gennemgangskonferencen i 2000 blev der vedtaget et slutdokument.
            
         
               (12)
            
            
               Den 25. april 2005 vedtog Rådets fælles holdning 2005/329/FUSP vedrørende gennemgangskonferencen i 2005 mellem parterne i traktaten om ikke-spredning af kernevåben (5).
            
         
               (13)
            
            
               Komitéen til Forberedelse af NPT-gennemgangskonferencen i 2010 har afholdt tre møderækker, den 30. april-11. maj 2007 i Wien, den 28. april-9. maj 2008 i Genève og den 4.-15. maj 2009 i New York.
            
         
               (14)
            
            
               På baggrund af resultaterne af NPT-gennemgangskonferencen i 2000 og NPT-gennemgangskonferencen i 2005 samt af drøftelserne under de tre møderækker i Komitéen til Forberedelse af NPT-gennemgangskonferencen i 2010 er det i betragtning af den nuværende situation hensigtsmæssigt at ajourføre og videreudvikle de mål, der er opstillet i fælles holdning 2005/329/FUSP, og de initiativer, der er taget i henhold dertil —
            
         VEDTAGET DENNE AFGØRELSE:
   Artikel 1
   Det er Unionens mål at styrke den internationale ordning for ikke-spredning af kernevåben ved at arbejde for et omfattende og afbalanceret resultat af gennemgangskonferencen i 2010 mellem parterne i traktaten om ikke-spredning af kernevåben (NPT) med henblik på at gøre konkrete og realistiske fremskridt i retning af at nå målene i NPT.
   For at nå dette mål bør Unionen især sigte mod at fremme vedtagelsen af et sæt konkrete, effektive, pragmatiske og konsensusprægede forslag med henblik på at intensivere den internationale indsats mod spredning, fortsætte nedrustning og sikre den ansvarlige udvikling af anvendelsen af kerneenergi til fredelige formål i de lande, der ønsker at udvikle deres kapaciteter på dette område. Med henblik herpå har Unionen udarbejdet og forelagt NPT-gennemgangskonferencen i 2010 et arbejdspapir med fremadrettede forslag fra EU vedrørende alle tre søjler i NPT (6), der skal indgå i en ambitiøs handlingsplan til vedtagelse på NPT-gennemgangskonferencen i 2010.
   Artikel 2
   På NPT-gennemgangskonferencen i 2010 arbejder Unionen navnlig frem mod at sikre, at de i NPT deltagende stater (i det følgende benævnt »de deltagende stater«) tager følgende prioriteringer op:
   
               1)
            
            
               at opnå en fornyet bekræftelse fra alle de deltagende stater af deres tilsagn om at overholde deres forpligtelser og opfylde målene i NPT og om at gøre NPT universel
            
         
               2)
            
            
               at styrke gennemførelsen af NPT gennem vedtagelse af et sæt konkrete, effektive, pragmatiske og konsensusprægede foranstaltninger med henblik på at intensivere den internationale indsats mod spredning, at fortsætte nedrustningen og sikre den ansvarlige udvikling af anvendelsen af kerneenergi til fredelige formål samt gøre fremskridt med hensyn til at gennemføre NPT-resolutionen om Mellemøsten fra 1995
            
         
               3)
            
            
               at opnå fornyet bekræftelse af tilsagnet om og understrege nødvendigheden af konkrete fremskridt med hensyn til processerne for kontrol og nedrustning på kernevåbenområdet, især ved hjælp af en samlet reduktion af verdens kernevåbenlager i overensstemmelse med artikel VI i NPT, under hensyntagen til de staters ansvar, der har de største arsenaler, og at nå til enighed om specifikke og snarlige foranstaltninger, herunder at opnå traktaten om et altomfattende forbud mod atomprøvesprængningers (CTBT) hurtige ikrafttræden, og indlede forhandlinger på nedrustningskonferencen om en traktat om forbud mod produktion af fissilt materiale til brug for kernevåben eller andre nukleare sprænglegemer (FMCT) som afgørende skridt for at opfylde forpligtelserne og nå målene i artikel VI i NPT
            
         
               4)
            
            
               at forbedre effektiviteten og fuldstændigheden af ordningen for ikke-spredning af kernevåben ved at gøre indgåelsen af en generel kontrolaftale og en tillægsprotokol til standarden for kontrol i henhold til artikel III i NPT
            
         
               5)
            
            
               at styrke NPT gennem en fælles forståelse mellem de deltagende stater om, hvordan tilfælde af en deltagende stats opsigelse af NPT kan tackles på en effektiv måde
            
         
               6)
            
            
               at håndhæve NPT under iagttagelse af de nuværende store udfordringer i forbindelse med spredning, navnlig i Den Demokratiske Folkerepublik Korea og Den Islamiske Republik Iran, gennem en fælles forståelse mellem de deltagende stater om, hvordan tilfælde af manglende overholdelse kan tackles på en målrettet og effektiv måde
            
         
               7)
            
            
               at udbygge anerkendelsen og støtten med hensyn til ansvarlig udvikling af anvendelsen af kerneenergi til fredelige formål under de bedst mulige forhold med hensyn til sikkerhed, sikring og ikke-spredning og med hensyn til multinationale tiltag ved det nukleare brændselskredsløb.
            
         Artikel 3
   For at nå det mål, der er omhandlet i artikel 1, og de prioriteringer, der fastlagt i artikel 2, skal Unionen:
   
               a)
            
            
               bidrage til en struktureret og afbalanceret undersøgelse på NPT-gennemgangskonferencen i 2010 af, hvordan NPT fungerer, herunder gennemførelsen af de forpligtelser, som de deltagende stater har indgået som led i NPT, samt fastlæggelsen af de områder og de midler, hvormed der i fremtiden skal søges opnået yderligere fremskridt, navnlig med henblik på NPT-gennemgangskonferencen i 2015
            
         
               b)
            
            
               bidrage til at tilvejebringe bred enighed på grundlag af den ramme, der er fastlagt i NPT, ved at støtte de afgørelser og den resolution om Mellemøsten, der blev vedtaget på NPT-revisions- og forlængelseskonferencen i 1995 og slutdokumentet fra NPT-revisionskonferencen i 2000 og, under hensyntagen til den nuværende situation og bl.a. arbejde for følgende centrale elementer:
               
                           1)
                        
                        
                           Indsats for at bevare NPT's integritet og styrke dens autoritet og gennemførelse.
                        
                     
                           2)
                        
                        
                           Anerkendelse af, at NPT er et enestående og uerstatteligt multilateralt instrument til at opretholde og styrke international fred, sikkerhed og stabilitet, da den fastlægger den retlige ramme for at forebygge en øget spredning af kernevåben, yderligere at udvikle et kontrolsystem, der sikrer, at de stater, der ikke besidder kernevåben, udelukkende anvender kerneenergi til fredelige formål, og at den udgør det afgørende grundlag for den fortsatte atomnedrustning i overensstemmelse med artikel VI samt et vigtigt led i videreudviklingen af anvendelsen af kerneenergi til fredelige formål, idet det understreges, at NPT med sine tre gensidigt støttende søjler varetager fælles sikkerhedsinteresser for alle deltagende stater.
                        
                     
                           3)
                        
                        
                           Understregning af, at det er absolut nødvendigt at sikre, at alle deltagende stater overholder samtlige bestemmelser i NPT fuldt ud.
                        
                     
                           4)
                        
                        
                           Understregning af nødvendigheden af, at de deltagende staters politikker og strategier er i overensstemmelse med NPT's bestemmelser.
                        
                     
                           5)
                        
                        
                           Bestræbelse på at gøre NPT universel; opfordring til alle stater, der ikke er parter i NPT, om at de snarest bliver deltagende stater i NPT, som deltagende stater, der ikke besidder kernevåben, og at de, indtil de tiltræder NPT, overholder vilkårene heri og forpligter sig til ikke-spredning og nedrustning.
                        
                     
                           6)
                        
                        
                           Udtryk for tilfredshed med civilsamfundets bidrag med hensyn til at fremme NPT's principper og mål.
                        
                     NEDRUSTNING
               
                           7)
                        
                        
                           Fornyet bekræftelse af tilsagnet om at opbygge en mere sikker verden for alle og om at skabe betingelserne for en verden uden kernevåben i overensstemmelse med målene i NPT i overbevisning om, at de skridt, der tages på vejen mod dette mål, også kan bidrage væsentligt til at øge sikkerheden for alle.
                        
                     
                           8)
                        
                        
                           Udtryk for tilfredshed med de betydelige kernevåbenreduktioner, der er sket siden den kolde krigs afslutning, navnlig for så vidt angår to EU-medlemsstater; understregning af nødvendigheden af en samlet reduktion af kernevåbenlagrene i de fortsatte systematiske og gradvise bestræbelser hen imod atomnedrustning i henhold til artikel VI i NPT, idet der tages hensyn til de staters særlige ansvar, der har de største lagre; i den forbindelse udtryk for tilfredshed med forhandlingerne om en ny START-aftale mellem USA og Den Russiske Føderation; understregning af, at der skal gøres yderligere fremskridt med at mindske deres våbenlagre og reducere beredskabet af nukleare våbensystemer til det nødvendige minimumsniveau.
                        
                     
                           9)
                        
                        
                           Med hensyn til ikke-strategiske kernevåben:
                           
                                       i)
                                    
                                    
                                       opfordring af alle deltagende stater, som råder over sådanne våben, til at medregne dem i deres generelle rustnings- og nedrustningskontrolproces, med henblik på deres verificerbare og irreversible nedskæring og afskaffelse
                                    
                                 
                                       ii)
                                    
                                    
                                       tilslutning til betydningen af yderligere gennemsigtighedsfremmende og tillidsskabende foranstaltninger for at fremskynde denne atomnedrustningsproces
                                    
                                 
                                       iii)
                                    
                                    
                                       tilskyndelse af USA og Den Russiske Føderation til at bygge videre på de ensidige præsidentinitiativer fra 1991/92 og medtage ikke-strategiske kernevåben i den næste bilaterale kernevåbenreduktionsrunde, hvilket vil medføre lavere lofter for antallet af både strategiske og ikke-strategiske kernevåben i deres arsenaler.
                                    
                                 
                     
                           10)
                        
                        
                           Anerkendelse af anvendelsen af princippet om irreversibilitet i forbindelse med alle nedrustnings- og kontrolforanstaltninger på kernevåbenområdet for at bidrage til opretholdelse og styrkelse af international fred, sikkerhed og stabilitet, idet er tages hensyn til disse betingelser.
                        
                     
                           11)
                        
                        
                           Anerkendelse ud fra et atomnedrustningssynspunkt af betydningen af programmer til destruktion og afskaffelse af kernevåben og eliminering af fissilt materiale som led i G8's globale partnerskab.
                        
                     
                           12)
                        
                        
                           Fortsættelse af bestræbelserne på at sikre verificerbarhed, åbenhed og andre tillidsskabende foranstaltninger hos atommagterne til støtte for yderligere fremskridt på nedrustningsområdet og i den forbindelse udtryk for tilfredshed med den øgede åbenhed, som nogle kernevåbenstater har vist, herunder to EU-medlemsstater, med hensyn til de kernevåben, de råder over, og opfordring til, at andre gør det samme.
                        
                     
                           13)
                        
                        
                           Fornyet bekræftelse også af tilsagnet om traktatbaseret kontrol og nedrustning på kernevåbenområdet og understregning af nødvendigheden af at komme videre med de multilaterale bestræbelser og reaktivere de multilaterale instrumenter, navnlig nedrustningskonferencen.
                        
                     
                           14)
                        
                        
                           Opfordring til staterne om at undertegne og ratificere CTBT så hurtigt som muligt og uden betingelser, og specielt de ni resterende stater, der er nævnt i bilag II til CTBT, der endnu ikke har gjort dette, da CTBT er et hovedelement i ordningen for nedrustning og ikke-spredning af kernevåben og med henblik på dens ikrafttræden så hurtigt som muligt og i den forbindelse udtryk for tilfredshed med, at USA for nylig har givet sit tilsagn til at ratificere CTBT hurtigst muligt.
                        
                     
                           15)
                        
                        
                           Opfordring til alle stater om at tilslutte sig et moratorium for atomprøvesprængninger og om at afholde sig fra enhver handling, der strider imod CTBT's forpligtelser og bestemmelser, indtil CTBT er trådt i kraft, og om snarest muligt at nedlægge alle nukleare testanlæg på en måde, der er gennemsigtig og åben for det internationale samfund; understregning af betydningen af og udtryk for tilfredshed med det arbejde, der er udført af Den Forberedende Kommission for Organisationen for CTBT, navnlig med hensyn til det internationale overvågningssystem.
                        
                     
                           16)
                        
                        
                           Udtryk for tilfredshed med vedtagelsen ved konsensus i 2009 af nedrustningskonferencens arbejdsprogram og på denne baggrund opfordring til, at der straks indledes og snarest afsluttes forhandlinger om FMCT på grundlag af dokument CD/1299 af 24. marts 1995 og det heri indeholdte mandat som fastlagt i nedrustningskonferencens afgørelse af 29. maj 2009 om et arbejdsprogram for møderækkerne i 2009 (CD/1864).
                        
                     
                           17)
                        
                        
                           Opfordring til alle berørte stater om, indtil FMCT er trådt i kraft, at erklære og opretholde et moratorium for produktion af fissilt materiale til fremstilling af kernevåben og andre nukleare sprænglegemer samt at nedlægge eller omlægge til udelukkende ikke-eksplosiv udnyttelse de anlæg, der anvendes til produktion af fissilt materiale til kernevåben; udtryk for tilfredshed med initiativet fra de af de fem kernevåbenstater, særligt inden for Unionen, som har indført moratorier i den forbindelse og nedlagt sådanne anlæg.
                        
                     
                           18)
                        
                        
                           Opfordring til alle de berørte stater om at træffe passende konkrete foranstaltninger til begrænsning af risikoen for, at en atomkrig bryder ud ved en fejltagelse.
                        
                     
                           19)
                        
                        
                           Fortsatte overvejelser om spørgsmålet om sikkerhedsgarantier for de ikke-kernevåbenstater, der er deltagende stater i NPT.
                        
                     
                           20)
                        
                        
                           Opfordring til kernevåbenstaterne om at bekræfte de eksisterende sikkerhedsgarantier, som FN's Sikkerhedsråd har anført i resolution 984 (1995) i anerkendelse af, at sådanne sikkerhedsgarantier styrker ordningen for ikke-spredning af kernevåben, og om at undertegne og ratificere de relevante protokoller til de traktater om oprettelse af kernevåbenfrie zoner, der er udarbejdet efter afslutningen af de fornødne konsultationer i overensstemmelse med De Forenede Nationers Nedrustningskommissions (UNDC) retningslinjer fra 1999, idet det erkendes, at sådanne zoner er omfattet af traktatfæstede sikkerhedsgarantier.
                        
                     
                           21)
                        
                        
                           Understregning af nødvendigheden af at fremme den generelle våben- og nedrustningskontrolproces og opfordring til at nå videre inden for alle aspekter af nedrustning med henblik på at øge den globale sikkerhed.
                        
                     
                           22)
                        
                        
                           Indsats for at få indledt konsultationer om en traktat om forbud mod kort- og mellemdistance jord-til-jord-missiler.
                        
                     
                           23)
                        
                        
                           Opfordring til universel anvendelse og faktisk gennemførelse af Haagadfærdskodeksen mod spredning af ballistiske missiler.
                        
                     
                           24)
                        
                        
                           Understregning af betydningen af den globale tiltrædelse og gennemførelse af konventionen om forbud mod biologiske våben og toksinvåben, konventionen om kemiske våben samt konventioner, foranstaltninger og initiativer, som bidrager til kontrol med konventionelle våben.
                        
                     
                           25)
                        
                        
                           Indsats med henblik på løsning af problemer med regional ustabilitet og usikkerhed samt konfliktsituationer, som ofte er årsag til mange våbenprogrammer.
                        
                     IKKE-SPREDNING
               
                           26)
                        
                        
                           Anerkendelse af, at der har været store udfordringer for så vidt angår spredning af kernevåben i de senere år, navnlig i Den Demokratiske Folkerepublik Korea og Den Islamiske Republik Iran, understregning af, at det internationale samfund skal være parat til at tage disse udfordringer op, og understregning af nødvendigheden af at gribe til beslutsom handling som reaktion herpå.
                        
                     
                           27)
                        
                        
                           Understregning af, at det er nødvendigt at styrke FN’s Sikkerhedsråds rolle, for at det som den endelige beslutningstager kan træffe passende foranstaltninger i tilfælde af manglende overholdelse af de forpligtelser, der følger af NPT, i overensstemmelse med Den Internationale Atomenergiorganisations (IAEA’s) statut, herunder anvendelsen af garantierne.
                        
                     
                           28)
                        
                        
                           Påmindelse om de mulige konsekvenser for den internationale fred og sikkerhed i tilfælde af opsigelse af NPT; indtrængende opfordring til det internationale samfund om at reagere beslutsomt og hurtigst muligt på en meddelelse om opsigelse og konsekvenserne heraf; understregning af kravet om, at FN's Sikkerhedsråd skal reagere med det samme, og navnlig at det omgående skal behandle en hvilken som helst deltagende stats meddelelse om opsigelse af NPT; indtrængende opfordring til deltagende stater om at fremme vedtagelsen af foranstaltninger i denne henseende, herunder ordninger til opretholdelse af passende IAEA-kontrolforanstaltninger for så vidt angår nukleare materialer, udstyr, teknologier og anlæg, der er udviklet til fredelige formål.
                        
                     
                           29)
                        
                        
                           Anmodning om at indstille nukleart samarbejde med en stat, når IAEA ikke kan give tilstrækkelig sikkerhed for, at denne stats nukleare program udelukkende er bestemt til fredelige formål, indtil IAEA er i stand til at give en sådan sikkerhed.
                        
                     
                           30)
                        
                        
                           Opfordring til alle staterne i regionen om bl.a. at komme nærmere oprettelsen i Mellemøsten af en zone uden kernevåben samt andre masseødelæggelsesvåben og disses fremføringsmidler, der kan kontrolleres effektivt, og at afstå fra foranstaltninger, der kan forhindre, at dette mål nås; anerkendelse af betydningen af, at der nås til enighed om konkrete praktiske skridt som del af en proces, der omfatter alle stater i regionen, og som tager sigte på at lette gennemførelsen af NPT-resolutionen fra 1995 om Mellemøsten.
                        
                     
                           31)
                        
                        
                           Endvidere opfordring til, at alle deltagende stater og navnlig deltagende stater, der har kernevåben, udbygger deres samarbejde og gør deres yderste for, at regionale parter opretter en zone i Mellemøsten uden kernevåben samt andre masseødelæggelsesvåben og disses fremføringsmidler, der kan kontrolleres effektivt, i overensstemmelse med NPT-resolutionen fra 1995 om Mellemøsten.
                        
                     
                           32)
                        
                        
                           Da Europas sikkerhed hænger sammen med sikkerheden i Middelhavsområdet, skal gennemførelsen af en ordning for ikke-spredning af kernevåben i denne region prioriteres højt.
                        
                     
                           33)
                        
                        
                           Anerkendelse af betydningen af kernevåbenfrie zoner for fred og sikkerhed på grundlag af frivillige ordninger mellem staterne i den pågældende region i overensstemmelse med UNDC's retningslinjer fra 1999.
                        
                     
                           34)
                        
                        
                           Understregning af, at det er nødvendigt at gøre alt hvad der er muligt for at forebygge risikoen for nuklear terrorisme i forbindelse med terroristers mulige adgang til kernevåben eller nukleart materiale, der kan indgå i fremstillingen af strålespredningsanordninger, og i denne forbindelse understregning af, at forpligtelserne i forbindelse med FN's Sikkerhedsråds resolution 1540 (2004) og 1887 (2009) skal overholdes, og opfordring til forbedret nuklear sikkerhed for højradioaktive strålekilder.
                        
                     
                           35)
                        
                        
                           Opfordring til alle stater, der endnu ikke har gjort det, om at undertegne, ratificere og gennemføre den internationale konvention om bekæmpelse af nuklear terrorisme som en vigtig del af den internationale retlige ramme for behandling af truslen om nuklear terrorisme.
                        
                     
                           36)
                        
                        
                           I lyset af den øgede fare for nuklear spredning og terrorisme støtte til G8's globale partnerskabsinitiativ, IAEA's indsats og andre multilaterale mekanismer i denne henseende, herunder initiativet til bekæmpelse af spredning, det globale initiativ til bekæmpelse af nuklear terrorisme og initiativet til begrænsning af de globale trusler; udtryk for tilfredshed med sikkerhedsmålsætningerne fra topmødet om global nuklear sikkerhed.
                        
                     
                           37)
                        
                        
                           Anerkendelse af, at generelle kontrolaftaler med tillægsprotokoller har en hæmmende virkning på spredning af kernevåben og udgør standarden for kontrol i dag.
                        
                     
                           38)
                        
                        
                           Fortsat indsats med henblik på universalisering og styrkelse af IAEA's kontrolsystem for at sikre øget sporbarhed af krænkelser af forpligtelserne til ikke-spredning, navnlig ved at alle berørte stater vedtager og gennemfører den generelle kontrolaftale og tillægsprotokollen og, hvor det er relevant, den reviderede protokol for mindre mængder for at styrke kontrolsystemet yderligere.
                        
                     
                           39)
                        
                        
                           Indsats for at få NPT-gennemgangskonferencen i 2010 og IAEA's styrelsesråd til at anerkende, at indgåelse og gennemførelse af en generel kontrolaftale sammen med en tillægsprotokol er standarden for kontrol i dag i henhold til artikel III i NPT.
                        
                     
                           40)
                        
                        
                           Understregning af den særlige rolle, som IAEA spiller ved kontrol af, om staterne overholder deres forpligtelser til ikke-spredning af kernevåben.
                        
                     
                           41)
                        
                        
                           Yderligere understregning af den vigtige rolle, som IAEA spiller ved efter anmodning at hjælpe staterne med at øge sikkerheden af nukleare materialer og anlæg og ved at opfordre dem til at yde støtte til IAEA.
                        
                     
                           42)
                        
                        
                           Anerkendelse af betydningen af en effektiv og passende eksportkontrol i overensstemmelse med FN's Sikkerhedsråds resolution 1540 (2004) og 1887 (2009) samt artikel III, stk. 2, i NPT.
                        
                     
                           43)
                        
                        
                           Gennemførelse på nationalt plan af en effektiv kontrol med eksport, transit, omladning og reeksport, samt passende love og forskrifter herom, og beslutsomme internationale og nationale bestræbelser på at bekæmpe finansiering af spredning og kontrollere immaterielle overførsler af teknologi.
                        
                     
                           44)
                        
                        
                           Iværksættelse af effektive, afskrækkende strafferetlige sanktioner for spredningsaktiviteter med henblik på at forebygge ulovlig eksport, transit, mellemhandel og handel samt finansiering heraf, i overensstemmelse med FN's Sikkerhedsråds resolution 1540 (2004).
                        
                     
                           45)
                        
                        
                           Opfordring til Zangger-Komitéen og Gruppen af Leverandører af Nukleart Materiale (NSG) til at udveksle deres erfaringer med eksportkontrol, således at alle staterne følger Zangger-Komitéens ordninger og NSG's retningslinjer og deres gennemførelse.
                        
                     
                           46)
                        
                        
                           Understregning af, at det er nødvendigt at styrke NSG's retningslinjer på et tidligt tidspunkt, navnlig for så vidt angår eksportkontrol med berignings- og oparbejdningsteknologier, og at arbejde internt i NSG mod at gøre overholdelse af tillægsprotokollen til en betingelse for nukleare forsyninger.
                        
                     
                           47)
                        
                        
                           Opfordring til de deltagende stater i konventionen om fysisk beskyttelse af nukleare materialer, om hurtigst muligt at ratificere ændringen af konventionen for at fremskynde dens ikrafttræden.
                        
                     
                           48)
                        
                        
                           Tilskyndelse til udviklingen af spredningsresistente teknologier, der er lette at kontrollere.
                        
                     ANVENDELSE AF KERNEENERGI TIL FREDELIGE FORMÅL
               
                           49)
                        
                        
                           Anerkendelse af, at de deltagende stater har ret til kerneenergi til fredelige formål, i overensstemmelse med artikel IV i NPT og under iagttagelse af artikel I, II og III i NPT, bl.a. inden for el-produktion, industrien, sundhedssektoren og på landbrugsområdet.
                        
                     
                           50)
                        
                        
                           Fortsat forpligtelse til at sikre en ansvarlig udvikling af anvendelsen af kerneenergi til fredelige formål under de bedst mulige forhold med hensyn til sikkerhed, sikring og ikke-spredning.
                        
                     
                           51)
                        
                        
                           Tilskyndelse i denne henseende til, at de deltagende stater på ny bekræfter og overholder de principper og standarder, der gælder for en ansvarlig udvikling af anvendelsen af kerneenergi til fredelige formål.
                        
                     
                           52)
                        
                        
                           Understregning af betydningen af fortsat internationalt samarbejde for at styrke den nukleare sikkerhed, sikker forvaltning af affald, strålingsbeskyttelse og civilretligt ansvar på det nukleare område og opfordring til de stater, der endnu ikke har gjort dette, til snarest muligt at tiltræde alle relevante konventioner og at gennemføre de heraf følgende forpligtelser i fuldt omfang.
                        
                     
                           53)
                        
                        
                           Støtte til de nationale, bilaterale og internationale bestræbelser på at uddanne den nødvendige kvalificerede arbejdskraft for at sikre en ansvarlig udvikling af anvendelsen af kerneenergi til fredelige formål under de bedst mulige forhold med hensyn til sikkerhed, sikring og ikke-spredning.
                        
                     
                           54)
                        
                        
                           Fortsat fast overbevisning om fordelene ved de multinationale tiltag ved det nukleare brændselskredsløb, i hvilke sikringsmekanismer, enten enkeltvise eller i forbindelse med andre supplerende mekanismer, ikke må virke forvridende på det eksisterende velfungerende marked og bør omfatte retten til at anvende kerneenergi til fredelige formål ved at sørge for forsyningssikkerhed for så vidt angår nukleart brændsel til lande, der udvikler nukleare programmer under de bedst mulige forhold med hensyn til sikkerhed, sikring og ikke-spredning.
                        
                     
                           55)
                        
                        
                           Anerkendelse af, at en række initiativer, herunder oprettelsen af en bank med lavt beriget uran under IAEA's kontrol, kan tilvejebringe backupmekanismer for interesserede lande og lette varige multilaterale løsninger.
                        
                     
                           56)
                        
                        
                           Tilskyndelse til og deltagelse i en fortsat dialog og konsultation med henblik på at afklare udestående spørgsmål og øge støtten til multinationale tiltag ved det nukleare brændselskredsløb.
                        
                     
         Artikel 4
   Unionens indsats som omhandlet i artikel 1, 2 og 3 består i:
   
               a)
            
            
               demarcher med henblik på indtrængende at anmode de deltagende stater, og, hvor det er relevant, stater, der ikke er parter i NPT, om at støtte målene i artikel 1, 2 og 3 i nærværende afgørelse.
            
         
               b)
            
            
               opnåelse af medlemsstaternes tilslutning til udkast til forslag om væsentlige spørgsmål, der på Unionens vegne skal forelægges til drøftelse mellem de deltagende stater, og som kan danne grundlag for beslutninger på NPT-gennemgangskonferencen i 2010.
            
         
               c)
            
            
               erklæringer, der fremsættes af Den Europæiske Union under generaldebatten og under drøftelserne i NPT-gennemgangskonferencen i 2010's tre hovedkomitéer og deres hjælpeorganer.
            
         Artikel 5
   Denne afgørelse får virkning på dagen for vedtagelsen.
   Artikel 6
   Denne afgørelse offentliggøres i Den Europæiske Unions Tidende.
   
      Udfærdiget i Bruxelles, den 29. marts 2010.
      
         
            På Rådets vegne
         
         E. ESPINOSA
         
            Formand
         
      
   
   
      (1)  EUT L 165 af 17.6.2006, s. 30.
   
      (2)  EUT L 127 af 15.5.2008, s. 78.
   
      (3)  EUT L 107 af 17.4.2008, s. 62.
   
      (4)  EUT L 189 af 17.7.2008, s. 28.
   
      (5)  EUT L 106 af 27.4.2005, s. 32.
   
      (6)  NPT/CONF.2010/PC.III/WP.26.